बिन बेटी सब सूना….. | True Media
Home धर्म बिन बेटी सब सूना…..
बिन बेटी सब सूना…..
“एक काम भी सही से नहीं कर सकती। टी सेट खराब कर दिया। मालुम है कितना कीमती था ये सेट?”
“साॅरी मैडम”
“साॅरी बोलने से क्या कप जुड़ जाएगा?”
“मम्मी आज डिनर में छोले भटूरे और पुलाव बना लो। बहुत दिनों से आपने कुछ भी अच्छा नहीं बनाया।”
“हाँ हाँ.. मैं तो कभी कुछ करती ही नहीं हूँ। और न ही मुझे कुछ बनाना आता है। हमेशा सड़ा खाना बनाती हूँ।”
“माँ मैने ऐसा तो कुछ नहीं कहा जो, आप इतना नाराज हो रही हैं। मत बनाइए कुछ, मैं खाना ही नहीं खाऊंगा आज।”
“दीदी लेटी रहो..ये तो मम्मी का रोज का काम है। वो बिना किसी बात के रोजी आंटी के ऊपर चिल्ला रही होंगी।”
“चलो दीदी के आने से कुछ अच्छा तो खाने को मिला।”
“हाँ वैसे तो तुमको सूखी रोटियाँ ही मिलती हैं? इतना ही है तो खुद क्यों नहीं बना लेते। बीबी आएगी तब देखूंगी कितना कानून बताते हो?”
“तूलिका! मुझे खुद नहीं मालूम मुझे क्या हो जाता है? छोटी छोटी बातों पर मुझे गुस्सा आने लगता है। मैं खुद को बहुत अकेला महसूस करती हूँ। रात को नींद भी नहीं आती।”
“तूलिका! मेरे मन में नकारात्मकता और हीन भावना आ गयी है। मैं अपने रिश्तों में जीना चाहती हूँ लेकिन कोई नहीं है मेरे आस पास।”
“अरे ऐसा क्यों सोच रही हो मम्मी? मैं बंटी और पापा तो हैं न आपके पास? आपके फेसबुक पर भी तो बहुत अच्छे अच्छे दोस्त हैं।”
“हाँ कभी थे। लेकिन अब सब अपनी दुनियाँ में मस्त हैं। मेरे लिए किसी के पास वक्त नहीं है। इसलिए अब मैं फेसबुक से दूर हो गयी हूँ।”
“कोई बात नहीं मम्मी..अब मैं आ गयी हूँ, अब आप जितनी चाहे अपने मन की बातें मुझसे शेयर कर सकती हैं। अभी आप आराम करिये। शाम को हम सब माॅल चलेंगे।”
“बेटी! अगर तू मेरे पास न होती तो, मैं शायद अंदर ही अंदर खत्म हो चुकी होती। तुमने ऐसे वक्त मुझे संभाला जब मुझे शायद एक माँ की जरूरत थी। एक माँ का फर्ज तूने निभाया। मुझे अपने अकेलेपन से लड़ने के लिए एक दोस्त की जरूरत थी और तुम मेरे अकेलेपन की साथी बनी।
“मम्मी! मैं कैसे भूल सकती हूँ कि जब मैं शारीरिक मानसिक रूप से न सही लेकिन प्राकृतिक रूप से माँ बन सकने के लिए होने वाले शारीरिक बदलाव के दौर से गुजर रही थी। उस वक्त एक माँ बनकर नहीं बल्कि एक दोस्त बनकर आपने मुझे संभाला था। महीने के उन दिनों जब दादी मुझे सबसे अलग थलग रहने के लिए कहतीं, तो आप मेरे लिए दादी से लड़ जातीं और मेरे साथ सोतीं। मुझे शारीरिक और मानसिक रूप से संभालने वाली आप ही थीं। आप खुद दादी की रूढ़ियों का शिकार होती लेकिन मुझपर दादी की एक न चलने देतीं।
आज आप उम्र के उस दौर से गुजर रही हैं जहाँ प्रकृति आपके शरीर में ऐसी व्यवस्था कर रही है जिससे अब आपकी प्रजनन क्रियाशीलता समाप्त हो जाएगी।”
“प्रकृति भी कितनी अजीब है न मम्मी? कभी तो एक स्त्री के शरीर में एक बार माँ बन सकने की व्यवस्था करती है और दूसरी बार माँ न बन सकने की। और उम्र के इन दोनों पड़ावों पर जब स्त्री के शरीर में हार्मोनल चेंज होते हैं तब हर स्त्री को दूसरी स्त्री के ही सहारे की जरूरत होती है। चाहे वो माँ हो, एक बेटी हो या कोई दोस्त”..
अनामिका एकटक तूलिका को देख रही थी। सच ही तो कह रही थी तूलिका… कभी माँ बेटी को सहारा देती है और कभी एक बेटी अपनी माँ को…
इतने दिनों से तूलिका माँ बनकर अनामिका को संभाल रही थी। लेकिन आज एक बेटी(तूलिका) अपनी माँ की गोद में दुबकी हुई थी…
Previous articleपशुओं को सड़क पर बांधने तथा गोबर को सड़क पर एकत्रित कर अतिक्रमण करने वाले जायेंगे जेल
Next articleट्रू मीडिया पर देखिये ज्योतिषाचार्य वंदना जैन के विचार …